**A Líceumi Diákszövetség éves rendes közgyűlésének jegyzőkönyve**

**2014. 05. 24.**

A kezdés időpontja:15:00

*A jelenléti ívet csatoljuk a jegyzőkönyvhöz.*

A jelenlévők száma nem éri el a megfelelő létszámot, így második, megismételt közgyűlést kell összehívni.

A megismételt közgyűlést megnyitja Winkler Barnabás elnök 15.15-kor. Köszönti a jelenlévőket, különös szeretettel az 50 éve érettségizetteket és Szentei Barnabás öregdiáktársunkat, aki Svédországból érkezett erre az alkalomra iskolánkba.

A jegyzőkönyv vezetésére Kő-Czákler Juditot kéri fel, hitelesítőnek pedig Horváth Editet és Kozák Violát, akiket a közgyűlés egyhangú szavazatával elfogad.

Elnök úr felkéri Csukásné Bencsik Zsuzsa titkárt, hogy tartsa meg a Diákszövetség éves beszámolóját.

*A Titkári Beszámolót csatoljuk a jegyzőkönyvhöz.*

A titkári beszámolóhoz egy észrevétel érkezik Gál Imrétől, aki az iránt érdeklődik, hogy volt-e az öregdiákok között cserkész. Szeretettel hívja őket egy összejövetelre, amelyet június 4-én tartanak. Ezután a titkári beszámoló egyhangú elfogadása történik.

Winkler Barnabás elnök megkéri dr. Németh Ádámot, hogy olvassa fel Tóthné Szakály Liliann pénzügyi beszámolóját. (Tóthné Szakály Liliann pénztáros más elfoglaltsága miatt távol volt.)

*A Pénzügyi Beszámolót csatoljuk a jegyzőkönyvhöz*.

A pénzügyi beszámolót a közgyűlés egyhangúlag elfogadja.

Ezután Winkler Barnabás elnök ajánlatot tesz a jövő évi közgyűlés időpontjára: 2015. május 16. Ezt az időpontot a társaság egyhangú szavazatával elfogadja.

Az érettségi találkozók zökkenőmentes lebonyolítása érdekében elnök úr javasolja, hogy az iskola adjon meg néhány hétvégi időpontot, amikor az iskola nyitva lesz, és az érettségi találkozókat a jubiláló osztályok ezekre az időpontokat szervezzék.

Winkler Barnabás elnök felkéri Tölli Balázst, az iskola igazgatóját, hogy ismertesse az iskola jelenlegi életét a résztvevőkkel.

Tölli Balázs először is köszönetet mond az elnök úrnak, hogy kiállítását elhozta iskolánkba. Úgy gondolja, ez motiváció lehet a mai fiataloknak is az építész pályához. Elmondja, hogy készülőben van egy iskolatörténeti kiadvány, amelyet Horváth Edit tanárnő szerkeszt. Az igazgató úr szerint kegyelmi állapotban van iskolánk, van elegendő jelentkező. Jelenleg 720 diákja és 100 kollégistája van az iskolának. Végül köszönetét fejezi ki a Diákszövetségnek mindennemű segítségért, amit az iskoláért tesz.

Nagy János öregdiáktársunk érdeklődött az iránt, hogy ma milyen keretek között folyik latin oktatás az iskolában. Jelenleg a 7. és 8. évfolyamon kötelező a latin nyelv, 9. évfolyamtól pedig választható.

Gál Imre a történelemoktatásról érdeklődött, hogy van-e a mai diákokban igény a történelem megismerése iránt. Igazgató úr elmondta, hogy ma is vannak érdeklődő tanulók, és olyan öregdiákok is, akik a Líceum történetét kutatják.

Ezután következett a Diákszövetség nagyérmének átadása, amit idén Gálos István ás Szentei Barnabás kapott. A díjakat az elnök úr adta át, laudációjukat Gabnainé Mastalír Márta olvasta fel.

Az elnök úr ezután kéri a hozzászólásokat, véleményeket.

Dorosmai Erzsébet tanárnő kéri az öregdiákokat, akiknek vannak olyan emlékeik, amelyeket szeretnének az utókor számára megőrizni, írják le, és küldjék el az iskolába.

Winkler Barnabás elnök mindenkinek megköszöni a segítséget, amit a Diákszövetségért tett, és kéri a jövőbeni támogatást is.

A közgyűlés után az iskola tanulói gálaműsort adnak a résztvevőknek, amelyet Orbán Júlia és Horváthné Hartmann Rita tanárnő szervezett.

Elnök úr bejelenti, hogy a vasárnapi 10 órakor kezdődő istentiszteletet Weltler Gábor 2004-ben végzett öregdiák tartja.

Sopron, 2014. május 24.

 Kő-Czákler Judit

 jegyzőkönyvvezető

 Kozák Viola Horváth Edit

 hitelesítő hitelesítő